钦定古今图书集成/理学汇编/经籍典/第079卷 > 宋朱子大全集 > 《答丘子野》
## 钦定古今图书集成/理学汇编/经籍典/第079卷 > 宋朱子大全集 > 《答丘子野》

示喻观玩之别。想已有成说。兹因下问之及。尝窃思
之。敢布左右。盖《易》有象。〈八卦六爻〉然后有辞。〈卦爻之辞〉《筮》有变。
〈老阴少阳〉然后有占。〈变爻之辞〉象之变也，在理而未形于事者
也。辞则各因象而指其吉凶，占则又因吾之所值之
辞而决焉，其示人也益以详矣。故君子居而学《易》，则既观象矣，又玩辞以考其所处之当否；“动而诹筮”，则
既观变矣，又玩占以考其所值之吉凶。善而吉者则
行，否而凶者则止。是以动静之间，举无违理，而“自天
祐之”，吉无不利也。盖观者，一见而决；玩者，反复而不
舍之辞也。筮短龟长之说，惟见于左氏元凯之注，理
固有之。但先王制卜筮之法，至严至敬，虚其心以听
于鬼神，专一则应，疑二则差，故《礼》曰：“卜筮不相袭”，盖
为此也。晋献之立骊姬，以理观之，不待卜而不吉可
知。及其卜之不吉也，则亦深切著明已矣。乃不胜其
私意而复筮之，是以私心为主而取必于神明，岂有
感通之理哉？此所以筮之虽吉，而卒不免于凶也。今
不推其所以听于鬼神者之不专不一，而遽欲即此
以校龟筮之短长，恐未免乎《易》其言之责也，理则一
而已矣。其形者则谓之器，其不形者则谓之道，然而
道非器不形，器非道不立。盖阴阳亦器也，而所以阴
阳者，道也。是以一阴一阳，往来不息，而圣人指示以
明道之全体也。此“一阴一阳之谓道”之说也，不审高
明以为然否？